Марко Ганчев
Артистът и мечката

chitanka.info

На Св. П.

Защо ли го изкарват с мечка, Боже?

Такъв артист от друго няма нужда.

Та той е умен и самичък може

у нас и смях, и горест да събужда.

А мечката се мята без посока,

ръмжи му и реве му разярена,

че принуждава я да прави скока

от тъмна пещера до светла сцена.

И той уплашен е, ала я тегли

напред, където иска режисьорът

с надежда да я укроти и негли

там всичко по сценария да сторят.

Защото долу в залата-бърлога

стръвница-публика се е стаила,

ръмжаща с тъмна пещерна тревога

за зрелища, които лесно смила.

И царствен и смутен артистът спира —

на публиката господар и роб.

И става чудо — звярът го разбира

и прави номера си: Хале-хоп…

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.